****

**ประกาศคณะกรรมการกำกับกิจการพลังงาน**

**เรื่อง หลักเกณฑ์การกำหนดอัตราค่าบริการก๊าซธรรมชาติ**

**สำหรับผู้รับใบอนุญาตเก็บรักษาและแปรสภาพก๊าซธรรมชาติจากของเหลวเป็นก๊าซ พ.ศ. ๒๕๖๑**

**เพื่อให้การกำหนดอัตราค่าบริการก๊าซธรรมชาติสำหรับผู้รับใบอนุญาต**เก็บรักษาและแปรสภาพก๊าซธรรมชาติจากของเหลวเป็นก๊าซ เป็นไปตาม**มติคณะกรรมการนโยบายพลังงานแห่งชาติ ในการประชุมครั้งที่ ๕/๒๕๕๙ (ครั้งที่ ๑๐) เมื่อวันที่ ๘ ธันวาคม ๒๕๕๙ ซึ่งเห็นชอบการทบทวนนโยบายการกำหนดอัตราค่าบริการก๊าซธรรมชาติ โดยมอบหมายให้คณะกรรมการกำกับกิจการพลังงาน รับไปดำเนินการตามขั้นตอนของพระราชบัญญัติการประกอบกิจการพลังงาน พ.ศ. ๒๕๕๐ เพื่อให้มีผลใช้บังคับต่อไป**

อาศัยอำนาจตามความในมาตรา ๑๑ (๑) มาตรา ๖๕ (๑) (๒) (๓) (๔) (๖) และ (๗) มาตรา ๖๖ และมาตรา ๖๗ แห่งพระราชบัญญัติการประกอบกิจการพลังงาน พ.ศ. ๒๕๕๐ ประกอบกับมติคณะกรรมการกำกับกิจการพลังงาน ในการประชุมครั้งที่ ๓๐/๒๕๖๑ (ครั้งที่ ๕๓๑) วันที่ ๒๕ กรกฎาคม ๒๕๖๑ คณะกรรมการกำกับกิจการพลังงานจึงออกประกาศไว้ ดังต่อไปนี้

ข้อ ๑ ประกาศนี้เรียกว่า “ประกาศคณะกรรมการกำกับกิจการพลังงาน เรื่อง หลักเกณฑ์การกำหนดอัตราค่าบริการก๊าซธรรมชาติสำหรับผู้รับใบอนุญาตเก็บรักษาและแปรสภาพก๊าซธรรมชาติจากของเหลวเป็นก๊าซ พ.ศ. ๒๕๖๑”

ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกประกาศคณะกรรมการกำกับกิจการพลังงาน เรื่อง หลักเกณฑ์การกำหนดอัตราค่าบริการก๊าซธรรมชาติสำหรับผู้รับใบอนุญาตเก็บรักษาและแปรสภาพก๊าซธรรมชาติจากของเหลวเป็นก๊าซ
พ.ศ. ๒๕๖๐

ข้อ ๔ ให้ผู้รับใบอนุญาตเก็บรักษาและแปรสภาพก๊าซธรรมชาติจากของเหลวเป็นก๊าซ เสนออัตราค่าบริการก๊าซธรรมชาติตามที่กำหนดไว้ในมาตรา ๖๗ แห่งพระราชบัญญัติการประกอบกิจการพลังงาน พ.ศ. ๒๕๕๐ และตามหลักเกณฑ์การกำหนดอัตราค่าบริการก๊าซธรรมชาติสำหรับผู้รับใบอนุญาตเก็บรักษาและ แปรสภาพก๊าซธรรมชาติจากของเหลวเป็นก๊าซแนบท้ายประกาศนี้

 ประกาศ ณ วันที่ สิงหาคม พ.ศ. ๒๕๖๑

 (นายพรเทพ ธัญญพงศ์ชัย)

 ประธานกรรมการกำกับกิจการพลังงาน